Isu dadah begunaka komitmen ari semua orang
PENGINGAT…ACP Mustapha Kamal Gani Abdullah (dua kiba) enggau ACP Jasmirol Jamaluddin begambar nyadika pengingat begulai enggau Dato Sri Fatimah Abdullah maya ngatur penemuai bansa ngagai opis iya ba Bangunan Baitul Makmur kena Hari Satu ke udah. KUCHING: Bisi 14,574 pengawa nangkap bekaul enggau pengawa ngena dadah sereta substance chara salah penyampau RM33 juta mujur dirampas berengkah ari taun 2020. Menteri Pemansang Indu, Nembiak Mit enggau Pengelantang Komuniti, Dato Sri Fatimah Abdullah madahka, nangkap enggau ngerampas reta orang ke nyual dadah nitihka Akta Langkah-Langkah Pencegahan Khas (LLPK) dipeda betambah ba timpuh nya mega. “Berengkah ari Jun 2020, reta penyampau RM10,244,472.8 udah dirampas sereta 59 pengawa nangkap nitihka LLPK mega bisi direkod,” ku iya maya aum media beserimbai enggau penemuai basa Tuai Opis Nasat Jenayah enggau Narkotik (JSJN) Kontinjen Sarawak,  ACP Jasmirol Jamaluddin ba Bangunan Baitul Makmur kena Hari Satu ke udah. Fatimah meri besai terima kasih sereta apresiasyen ngagai ACP Jasmirol Jamaluddin ketegal pengawa ke beguna amat digaga iya maya nyadi Chairman Neritka Kuasai Aktiviti Ngena Dadah enggau Substance chara salah ke diatur One Stop Committee (OSC) dikena Mutarka Isu Dadah enggau Substance (MIDS) Tikas Wilayah Sarawak ngena kapasiti iya nyadi Tuai JSJN Sarawak berengkah ari 9 Jun 2020. “Maya ACP Jasmirol nyadi tuai opis nya, OSC MIDS Sarawak bekerejsama enggau Opis Nasat Jenayah Narkotik ba tikas IPK sereta Indu Opis Polis Pelilih Kuching ngatur mayuh bengkah Operasyen enggau Intervensyen Begempung Isu Dadah (OBID) ngena chara neritka kuasa enggau iya ke bukai,” ku Fatimah. Ku iya, empas ari pengawa ngerampas dadah ke diatur ACP Jasmirol enggau tim iya udah ngurangka tauka nyelamatka 387,011 iku orang makai dadah tauka 3,096,093 kali pemayuh genap bulan ngena dadah bansa syabu, ketamine, ganja, tepung ectasy, eramin enggau iya ke bukai. “Pengawa mutarka isu dadah enggau substance begunaka kerejasama ke manah sereta komitmen ari semua orang. “Kami meri besai terimah kasih ngagai ACP Jasmirol enggau tim iya ari JSJN Sarawak laban udah ngatur pengawa ke baka nya dikena nentuk isu nya ulih diputarka lebih holistik sereta sistematik begulai enggau MPS nyengkaum staf  OSC MIDS pengelama iya gawa ba Sarawak. “Ngarapka pengawa enggau kerejsama ke baka tu ulih diteruska begulai enggau Tuai Opis JSJN Sarawak ke baru, ACP Mustapha Kamal Gani Abdullah, nyengkaum lebih mayuh agi pemujur ba pengawa nagang aktiviti ngena dadah enggau substance chara salah ba Sarawak,” ku iya. Fatimah mega meri tabi puji ngagai ACP Mustapha Kamal Gani Abdullah ke udah dipadu nyadi Tuai Opis Nasat Jenayah Narkotik (JSJN) Sarawak.  “Baka sirih pulai ngagai kelang, ACP Mustapha Kamal Gani sekali agi pulaika ke Sarawak bejalaika pengawa ba Tanah Kenyalang. “ACP Mustapha mayuh amat peneleba sereta komited baka ke kala dipeda aku maya iya gawa nyadi Tuai Opis Nasat Jenayah Komersial Sarawak sebedau tu. Aku pechaya penau iya mutarka isu dadah enggau substance ukai pekara ke baru ngagai iya pengudah gawa ba IPK Pulau Pinang nyadi Tuai JSJN,” ku Fatimah. 
See author's posts
